Byrjendanámskeið í íslensku sem öðru máli – Bjargir ( e. survival course ) – var opnað fyrir snjalltæki á vefsvæðinu www.icelandiconline.is í Norræna húsinu 13. september síðastliðinn . Á sama tíma var fyrsta netnámskeiðið í færeysku opnað á vefsvæðinu www.faroeseonline.fo . Icelandic Online er samstarfsverkefni Hugvísindasviðs Háskóla Íslands , Stofnunar Vigdísar Finnbogadóttur og Stofnunar Árna Magnússonar í íslenskum fræðum en Birna Arnbjörnsdóttir , prófessor í annarsmálsfræðum við Háskóla Íslands , hefur frá upphafi leitt vinnu við þróun og uppsetningu námskeiðanna . Nú eru íslensku vefnámskeiðin sex talsins . Það fyrsta var opnað til notkunar árið 2004 og það sjötta árið 2013 . Námskeiðin eru sjálfstýrð og öllum opin til notkunar á netinu í gegnum sérhannað fjölkerfi til tungumálakennslu . Í dag eru virkir notendur um 45 þúsund en yfir 160 þúsund manns um allan heim hafa heimsótt námskeiðin frá upphafi . Auk þess að vera notuð í sjálfstýrðu námi eru námskeiðin notuð í skipulögðu námi við Háskóla Íslands og erlenda háskóla þar sem nútímaíslenska er kennd . Fyrir um þremur árum kom forsetaskrifstofan þeirri ósk á framfæri við Kristínu Ingólfsdóttur , þáverandi rektor Háskóla Íslands , að námskeiðin yrðu einnig aðgengileg úr fartækjum . Rektorsskrifstofan lagði fram byrjunarfjárframlag til að sú vinna gæti farið af stað í samvinnu milli verkefnisstjórnar Icelandic Online og tölvunarfræðideildar Háskóla Íslands . Endurforritunin hófst fyrir tveimur árum og hafa nemar í tölvunarfræði þróað nýtt forrit fyrir námskeiðin undir leiðsögn Patricks Thomas máltölvunarfræðings sem hefur verið verkefnisstjórninni til ráðgjafar allt frá því að fyrsta Icelandic Online námskeiðið var unnið . Nú hefur fyrsta endurforritaða námskeiðið verið opnað til almennrar notkunar auk þess sem vinna við að endurforrita önnur námskeið er hafin . Auk rektorsskrifstofu og þeirra stofnana sem standa að verkefninu hafa Vinnumálastofnun og Nordplus Voksen og Nordplus sprog áætlanirnar stutt endurforritun Icelandic Online og samstarf verkefnisstjórnarinnar við Fróðskaparsetrið í Færeyjum og Helsinkiháskóla . Birna Arnbjörnsdóttir , prófessor í annarsmálsfræðum , kynnti nýju útgáfu Icelandic Online . Úlfar Bragason flutti erindi við opnunina . Forritarar nýju útgáfunnar fylgjast með kynningunni . Áhugasamir gestir með Icelandic Online í snjalltæjkum .